«Art al carrer» al passeig de les Germanies
07 juny 2022

## «Art al carrer» al passeig de les Germanies07 juny 2022Última actualització: 07 juny 2022

![](../gestion/img/ad43f30e25f090fb19af99db346346cec93de89c991b43b1ce3fb46f7b77d0ac.jpg)  
  

El passeig de les Germanies de Gandia acollirà aquest dissabte el primer encontre de pintors amb la iniciativa «Art al carrer». Tal i com han anunciat el regidor de Cultura, **Nahuel González**, i la presidenta de l'associació organitzadora, Ulls de Mussol, **Liliana Hernández**, aquesta trobada agruparà una mostra d'obres completes, així com la realització de pintures en el mateix passeig, concretament enfront de la Casa de la Cultura, de 10 h a 19 h.

La jornada serà gratuïta i participaran membres del col·lectiu Ulls de Mussol i d’altres associacions. «La iniciativa naix de les connexions que tenim amb els pintors i les pintores plàstiques representades per Ulls de mussol. Es tracta d'una col·laboració necessària que, per fi, es fa a Gandia», ha destacat González.

D’altra banda, segons ha comentat Hernández, també participaran col·lectius de Benigànim de la mà d'Isabel Sanjuan; el grup Font d'art d'Ontinyent; el grup Pinzellades d'Oliva a través d'Ángeles Gregori; i també estudiants del Batxiller Artístic de Gandia.

L'objectiu de la iniciativa, ha explicat el regidor, és que «la ciutadania puga valorar el gran treball que fan aquests artistes de la ciutat» i, a més, també aconsegueix «dinamitzar el Centre Històric oferint una activitat que no genera cap tipus de soroll». En aquesta línia, la presidenta de l'associació ha ressaltat que en aquest tipus de trobades la gent s'interessa molt pel procés de realització d'un quadre i se solen parar a observar-lo.

Finalment, l’edil de Cultura ha aprofitat per recordar la bossa d'artistes locals de la ciutat i la importància que té el fet que cada vegada se sumen més components per tal que puguen participar en iniciatives com la d'Art al carrer. «Gandia té molt bones sales d'exposició, però l'art al carrer té una força molt important. Espere que siga la primera trobada de moltes i puga consolidar-se de cara als pròxims anys», ha desitjat la presidenta d'Ulls de Mussol. D'aquesta manera, aquest dissabte, ha conclòs González, es marca «l'inici d'un camí que s'ha de fer conjuntament amb els pintors i les pintores de la ciutat».

[Documentos adjuntos](../gestion/documentos/27c19a14b6f09909f0e34ef49f5902e7fdb1da167a92cbc5ab0f3ca45ce3ce99.jpeg)

[Twittear](https://twitter.com/share)